扇赋
田鹤 (Tang)
若夫暑气绵绵。炎光赫然。毒冲心而气尽。汗匝背而珠涟。是日何贵。兹扇为先。匠者呈巧。所重惟素。织飞禽而写妙。规晓月以成圆。叶随意出。花逐情妍。饰金翠而作彩。致胶漆以期坚。尔乃题竹流誉。赠葵称美。虽见重于人臣。未承恩于天子。曷若充岁贡。随筐篚。比德进贤。齐芳献雉。徙倚君侧。徘徊宫里。挥拂凉来。动摇风起。逢阳气而不息。遇重阴而暂止。心素何所欲。常愁岁月驰。珠帘秋气满。罗幌晓风吹。中道恩既歇。弃捐谁见知。